Document ID: 32012D0143

NEUVOSTON PÄÄTÖS,
annettu 14 päivänä helmikuuta 2012,
Euroopan unionin kannasta jalankulkijoiden turvallisuutta koskevaan Yhdistyneiden kansakuntien Euroopan talouskomission sääntöluonnokseen sekä valodiodivalonlähteitä (LED-valonlähteitä) koskevaan Yhdistyneiden kansakuntien Euroopan talouskomission sääntöluonnokseen
(2012/143/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen,
ottaa huomioon Euroopan yhteisön liittymisestä Yhdistyneiden Kansakuntien Euroopan talouskomission sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (vuoden 1958 tarkistettu sopimus) 27 päivänä marraskuuta 1997 tehdyn neuvoston päätöksen 97/836/EY (1) ja erityisesti sen 4 artiklan 2 kohdan toisen luetelmakohdan,
ottaa huomioon Euroopan komission ehdotuksen,
ottaa huomioon Euroopan parlamentin hyväksynnän (2)
sekä katsoo seuraavaa:
(1)
Moottoriajoneuvojen hyväksyntää koskevista yhdenmukaisista vaatimuksista jalankulkijoiden turvallisuuden osalta annetun Yhdistyneiden kansakuntien Euroopan talouskomission (UN/ECE) sääntöluonnoksen (3) ja moottorikäyttöisten ajoneuvojen ja niiden perävaunujen hyväksytyissä merkinantovaloissa käytettäväksi tarkoitettujen valodiodivalonlähteiden (LED-valonlähteiden) hyväksyntää koskevista yhdenmukaisista vaatimuksista annetun UN/ECE:n sääntöluonnoksen (4) yhdenmukaisten vaatimusten tarkoituksena on poistaa tekniset esteet vuoden 1958 tarkistetun sopimuksen sopimuspuolten väliseltä moottoriajoneuvojen kaupalta ja varmistaa kyseisten ajoneuvojen korkeatasoinen käyttöturvallisuus ja -suojaus.
(2)
Euroopan unionin kanta mainittuihin sääntöluonnoksiin olisi määriteltävä, ja lisäksi olisi päätettävä, että unioni äänestää komission edustamana niiden hyväksymisen puolesta.
(3)
Sekä jalankulkijoiden turvallisuutta että valodiodivalonlähteitä (LED-valonlähteitä) koskeva sääntöluonnos olisi sisällytettävä moottoriajoneuvojen tyyppihyväksyntää koskevaan EU:n järjestelmään,
ON HYVÄKSYNYT TÄMÄN PÄÄTÖKSEN:
1 artikla
Hyväksytään asiakirjaan ECE TRANS/WP.29/2010/127 sisältyvä luonnos UN/ECE:n säännöksi moottoriajoneuvojen hyväksyntää koskevista yhdenmukaisista vaatimuksista jalankulkijoiden turvallisuuden osalta.
2 artikla
Hyväksytään asiakirjaan ECE TRANS/WP.29/2010/44 sisältyvä luonnos UN/ECE:n säännöksi moottorikäyttöisten ajoneuvojen ja niiden perävaunujen hyväksytyissä merkinantovaloissa käytettäväksi tarkoitettujen valodiodivalonlähteiden (LED-valonlähteiden) hyväksyntää koskevista yhdenmukaisista vaatimuksista ja sen oikaisut.
3 artikla
Unioni äänestää komission edustamana 1 ja 2 artiklassa tarkoitettujen UN/ECE:n sääntöluonnosten hyväksymisen puolesta Yhdistyneiden kansakuntien Euroopan talouskomission ajoneuvoja koskevien sääntöjen yhdenmukaistamista käsittelevän maailmanfoorumin hallintokomitean tulevassa kokouksessa.
4 artikla
Puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5 päivänä syyskuuta 2007 annetun Euroopan parlamentin ja neuvoston direktiivin 2007/46/EY (5) 35 ja 36 artiklan säännösten mukaisesti tunnustetaan moottoriajoneuvojen hyväksyntää koskevista yhdenmukaisista vaatimuksista jalankulkijoiden turvallisuuden osalta koskevan Yhdistyneiden kansakuntien Euroopan talouskomission sääntöluonnoksen sekä jalankulkijoiden ja muiden loukkaantumiselle alttiiden tienkäyttäjien suojelun huomioon ottamisesta ajoneuvojen tyyppihyväksynnässä annetun Euroopan parlamentin ja neuvoston asetuksen (EY) N:o 78/2009 (6) liitteessä I olevassa 3.1, 3.3, 3.4 ja 3.5 kohdassa esitettyjen vaatimusten vastaavuus.
5 artikla
Edellä 1 ja 2 artiklassa tarkoitetut UN/ECE:n sääntöluonnokset sisällytetään moottoriajoneuvoja tyyppihyväksyntää koskevaan EU:n järjestelmään.
6 artikla
Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Tehty Brysselissä 14 päivänä helmikuuta 2012.

Labels: 13
7
8